શાળા તરીકે તેમને સાચવવાની ને જાળવવાની તમારી ફરજ નિભાવશો એવી આશા સાથે જ દર વર્ષે હજારો કળીઓ ફૂલ બનવા તમારી પાસે આવે છે. આશા છે તમે એ કળીઓને એવી રીતે ઉછેરશો કે જેથી આવતીકાલે એ બાગ થઈને આપણા સમગ્ર સમાજને મહેકાવી શકે. એક ટ્રસ્ટી તરીકે, આચાર્ય કે શિક્ષક તરીકે તમે અમારા બાળકને જગતનો સામનો હસતા હસતા કરવા તૈયાર કરશો. કપરી પરિસ્થિતિઓમાં લડવાની અને હાર ન માનવાની મૂળભૂત શીખ તેને તમારી પાસેથી મળશે એવી આશા રાખી શકીએ એવું વાતાવરણ તમે આપવાનો પ્રયત્ન કરશો. તેનામાં મૂલ્યો અને શિષ્ટાચારનું સિંચન કરશો એવી આશા પણ છે. જો કે આ બધી આશાની પાછળ માતા પિતા તરીકે આ બધુંય કરવાની ફરજ અમે છોડી નથી રહ્યાં, પણ એ ફરજ પૂર્ણ કરવા તમારો સાથ માંગી રહ્યાં છીએ. એના મિત્રવર્તુળમાં, એના વિચાર વર્તન અને સ્વભાવમાં શાળાનો જે પડછાયો દેખાશે એ તેના અંગત વિકાસની સાથે સાથે સમાજને ઉપયોગી થઈ રહે એવો જ હોય એવી આશા છે. શાળામાં પ્રવેશના દિવસે તમે તેના ભાલ પર જે તિલક કર્યું છે, એ તિલકના વિશ્વાસે હું પ્રાર્થું છું કે શાળાઓ ફરીથી ગુરુકુળનું સ્થાન પ્રાપ્ત કરી શકે અને ‘ટીચર’ ગુરુના સ્થાન સુધી પહોંચી શકે, તો ખરેખર વિશ્વને નવી જવાબદાર, સમજદાર અને વિચારવંત પેઢીઓ મળશે.